
Borospincék szellőzési viszonyainak nyomjelzése természetes eredetű radonnal

Ennek a munkának a célkitűzése a pinceklíma vizsgálata a radonnak és a toronnak, mint természetes nyomjelzőnek az alkalmazása borospincék szellőzési viszonyainak a megismerésére. A radon egy természetes eredetű radioaktív nemesgáz, amely földalatti helyeken, így borospincékben is felhalmozódik. A borospincék légterében található 222Rn (radon) és 220Rn (toron) mennyiségét jelentősen befolyásolja a helyiségek szellőzése, így azok térbeli és időbeli változásainak a vizsgálata lehetővé teszi, hogy ismereteket nyerjünk a pincék szellőzési viszonyaira. A pinceklímát befolyásoló szellőzés a bor minősége szempontjából is lényeges, hiszen az hatással van a pincékben található (a borral szimbiózisban élő) nemes penészre is, ami Tokaj-hegyalján szintén a világörökség részét képezi.
Méréseimhez Radamon típusú maratott-nyomdetektoros radondetektort használtam, amely CR-39 típusú polimer nyomdetektort tartalmaz. Méréseimhez „iker” detektorokat használtam, melyek közül az egyik csak a radonra a másik pedig a radonra és a toronra is érzékeny volt. A mérésem a detektorok kihelyezéséből, a detektorok kémiai maratásából és a nyomok optikai mikroszkóp alatti leszámolásából állt. Ezt követően a mért nyomsűrűségből és a besugárzási időből kiszámítottam a 222Rn- és 220Rn-aktivitáskoncentrációkat.
Méréseimet Hercegkúton, Sátoraljaújhelyben, Olaszliszkán, Sárazsadányban és Sárospatakon végeztem. A méréssorozatomat 20 pincében kezdtem. A detektorokat a pincék talaján a talaj és a fal találkozásánál helyeztem el. A detektorokat az évszakokhoz illeszkedően negyedévente cseréltem. Ezt követően egyes kiválasztott pincékben részletesen vizsgálódtam több detektorral, különböző elhelyezési szisztémák szerint. A szellőzési viszonyok pontosabb megismerésének érdekében a pincékben AlphaGUARD típusú ionizációs-kamrás radonmonitorral is vizsgáltam a radon aktivitáskoncentrációt. Ez a műszer a radonszint mellett a hőmérsékletet, légnyomást és relatív páratartalmat is méri.
Egyszerű matematikai modellek alkalmazásával elméleti úton is kiszámítottam a 222Rn-aktivitáskoncentráció térbeli és időbeli változásait, és a kísérletileg mért adatoknak a modellszámítások eredményeivel való összevetéséből becsültem a radonkoncentrációt befolyásoló tényezők (mint például a szellőzési sebesség) értékeit.



